Direktiva Komisije 2002/78/ES

z dne 1. oktobra 2002

o prilagajanju Direktive Sveta 71/320/EGS o približevanju zakonodaje držav članic o zavornih napravah določenih kategorij motornih in priklopnih vozil tehničnemu napredku

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 70/156/EGS z dne 6. februarja 1970 o približevanju zakonodaje držav članic o homologaciji motornih in priklopnih vozil [1], kakor je bila nazadnje spremenjena z Direktivo Komisije 2001/116/ES [2], in zlasti člena 13(2),

ob upoštevanju Direktive Sveta 71/320/EGS z dne 26. julija 1971 o približevanju zakonodaje držav članic o zavornih napravah določenih kategorij motornih in priklopnih vozil [3], kakor je bila nazadnje spremenjena z Direktivo Komisije 98/12/ES (4), in zlasti člena 5,

ob upoštevanju naslednjega:

(1) Direktiva 71/320/EGS je ena od posamičnih direktiv o postopku ES-homologacije, ki je bil uveden z Direktivo 70/156/EGS. Zato se določbe iz Direktive 70/156/EGS v zvezi s sistemi, sestavnimi deli in samostojnimi tehničnimi enotami vozil, uporabljajo za Direktivo 71/320/EGS.

(2) Šteje se, da zahtev glede homologacije sklopov nadomestnih zavornih oblog ni treba uporabljati za tiste sklope, ki se uporabljajo pri homologaciji zavornega sistema, pod pogojem da se ti sklopi lahko označijo skladno z zahtevami te direktive.

(3) Razjasniti je treba uporabo Direktive 71/320/EGS za sklope nadomestnih zavornih oblog glede na njihovo označevanje in pakiranje. Razlikovati je treba med sklopi nadomestnih zavornih oblog, identičnimi originalni opremi, dobavljeni za navedena vozila, in tistimi, ki niso originalni.

(4) Direktiva 71/320/EGS bi morala biti ustrezno spremenjena.

(5) Ukrepi, predvideni v tej direktivi, so skladni z mnenjem Odbora za prilagajanje tehničnemu napredku, ki je bil ustanovljen z Direktivo 70/156/EGS –

SPREJELA NASLEDNJO DIREKTIVO:

Člen 1

Priloge I, IX in XV k Direktivi 71/320/EGS se spremenijo skladno s Prilogo k tej direktivi.

Člen 2

Od 1. januarja 2003 države članice ne smejo zaradi razlogov v zvezi z zavornim sistemom vozila prepovedati prodaje ali začetka uporabe nadomestnih zavornih oblog, če le-te izpolnjujejo zahteve Direktive 71/320/EGS, kakor je spremenjena s to direktivo.

Člen 3

1. Od 1. junija 2003 države članice lahko zaradi razlogov v zvezi z zavornimi sistemi vozil prepovedo prodajo ali začetek uporabe nadomestnih zavornih oblog, če le-te ne izpolnjujejo zahtev Direktive 71/320/EGS, kakor je spremenjena s to direktivo.

2. Ne glede na določbe odstavka 1 morajo države članice dovoliti prodajo ali začetek uporabe nadomestnih zavornih oblog kot nadomestnih delov, namenjenih za vgradnjo na tipe vozil, ki jim je bila podeljena homologacija pred začetkom veljavnosti Direktive 71/320/EGS, spremenjene z Direktivo 98/12/ES, če takšne nadomestne zavorne obloge niso v nasprotju z določbami prejšnje različice Direktive 71/320/EGS, spremenjene z Direktivo 98/12/ES, ki se je uporabljala v času začetka uporabe teh vozil. Te zavorne obloge ne smejo v nobenem primeru vsebovati azbesta.

Člen 4

Države članice sprejmejo zakone in druge predpise, potrebne za uskladitev s to direktivo, najpozneje do 31. decembra 2002. O tem takoj obvestijo Komisijo.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

Člen 5

Ta direktiva začne veljati dvajseti dan po objavi v Uradnem listu Evropskih skupnosti.

Člen 6

Ta direktiva je naslovljena na države članice.

V Bruslju, 1. oktobra 2002

Za Komisijo

Erkki Liikanen

Član Komisije

[1] UL L 42, 23.2.1970, str. 1.

[2] UL L 18, 21.1.2002, str. 1.

[3] UL L 202, 6.9.1971, str. 37.

--------------------------------------------------

PRILOGA

Priloge k Direktivi 71/320/EGS se spremenijo kakor sledi:

1. V Prilogi I, točka 2, se dodata točki 2.3 in 2.3.4:

"2.3 Zavorne obloge in sklopi zavornih oblog

2.3.1 Sklopi zavornih oblog, ki se uporabljajo za nadomestitev obrabljenih delov, morajo izpolnjevati zahteve iz Priloge XV za kategorije vozil, določene v točki 1.1 Priloge XV.

2.3.2 Vendar, če so sklopi zavornih oblog tipa, ki je zajet v točki 1.2 Dopolnila k Prilogi IX in so namenjeni za vgradnjo na vozilo/os/zavoro, za katero velja ustrezni certifikat o homologaciji, skladnost s Prilogo XV ni potrebna, če izpolnjujejo zahteve iz točk 2.3.2.1 do 2.3.2.2.

2.3.2.1 Označevanje

Sklopi zavornih oblog morajo imeti vsaj naslednje oznake:

2.3.2.1.1 ime in trgovsko oznako proizvajalca vozila in/ali sestavnega dela;

2.3.2.1.2 znamko in številko dela sklopa zavornih oblog skladno s podatki, navedenimi v točki 2.3.4.

2.3.2.2 Pakiranje

Sklopi zavornih oblog morajo biti pakirani v kompletih za eno os skladno z naslednjimi zahtevami:

2.3.2.2.1 vsak paket mora biti zapečaten in izveden tako, da se opazi, če je bil odprt;

2.3.2.2.2 na vsakem paketu morajo biti navedeni vsaj naslednji podatki:

2.3.2.2.2.1 število sklopov zavornih oblog v paketu;

2.3.2.2.2.2 ime ali trgovska oznaka proizvajalca vozila in/ali sestavnega dela;

2.3.2.2.2.3 znamka in/ali številka(-e) dela(-ov) sklopa (sklopov) zavornih oblog skladno s podatki, navedenimi v točki 2.3.4.

2.3.2.2.2.4 Številka dela(-ov) kompleta za eno os skladno s podatki, navedenimi v točki 2.3.4.

2.3.2.2.2.5 Zadostni podatki, iz katerih kupec razvidi, za katera vozila/osi/zavore je vsebina paketa homologirana.

2.3.2.2.3 Vsakemu paketu morajo biti priložena navodila za vgradnjo s posebno navedbo delov pribora in napotkom, da se morajo sklopi zavornih oblog zamenjevati v kompletih za eno os.

2.3.2.2.3.1 Navodila za vgradnjo so lahko priložena paketu s sklopom zavornih oblog v posebni prozorni vrečki.

2.3.3 Zahteve točk 2.3.2.1 in 2.3.2.2 ne veljajo za sklope zavornih oblog, dobavljenih proizvajalcu vozila izključno za prvo vgradnjo.

2.3.4 Proizvajalec vozila mora tehnični službi in/ali homologacijskemu organu predložiti potrebne podatke v elektronski obliki, ki omogočajo povezavo med ustreznimi številkami delov in ustrezno homologacijsko dokumentacijo.

Ti podatki vsebujejo naslednje:

- znamko(-e) in tip(-e) vozila

- znamko(-e) in tip(-e) zavorne obloge

- številka(-e) dela(-ov) in število sklopov zavornih oblog

- številka(-e) dela(-ov) kompleta za eno os

- homologacijsko številko zavornega sistema določenega tipa/določenih tipov vozila."

2. Priloga IX, Dodatek 1, se spremeni:

(a)

Prva vrstica certifikata o ES-homologaciji se nadomesti z:

"Sporočilo [1] o"

(b) V Dopolnilu certifikata o ES-homologaciji se točke 1.2, 1.2.1 in 1.2.2 nadomestijo z:

"1.2 Zavorne obloge

1.2.1 Zavorne obloge, preskušene po vseh ustreznih določilih Priloge II

1.2.1.1 Znamka(-e) in tip(-i) zavornih oblog:

1.2.2 Alternativne zavorne obloge, preskušene po Prilogi XII

1.2.2.1 Znamka(-e) in tip zavornih oblog."

3. Priloga XV se spremeni kot sledi:

(a)

Točka 6.1 se nadomesti z naslednjim:

"Nadomestni sklopi zavornih oblog, ki ustrezaju tipu, homologiranemu skladno s to direktivo, morajo biti pakirani v kompletih za eno os."

(b) Točka 6.3.4 se nadomesti z naslednjim:

"Zadostni podatki, iz katerih kupec razvidi, za katera vozila/osi/zavore je vsebina paketa homologirana."

[1] Na zahtevo vložnika(-ov) za homologacijo po Prilogi XV k Direktivi 71/320/EGS mora homologacijski organ predložiti podatke, navedene v Prilogi IX, Dodatek 3, k Direktivi 71/320/EGS. Vendar se ti podatki lahko predložijo le za namene homologacije po Prilogi XV k Direktivi 71/320/EGS.

--------------------------------------------------